
Text rozhodnutia
Súd: Krajský súd Prešov Spisová značka: 4S/1/2014 Identifikačné číslo súdneho spisu: 8014200005 Dátum vydania rozhodnutia: 15. 04. 2014 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2014:8014200005.2
Uznesenie Krajský súd v Prešove v právnej veci žalobkyne U. L., bytom V. XXX, zastúpenej JUDr. Ing. Michalom Plentom, advokátom, sídl. Okulka 19/42, Vranov nad Topľou proti žalovanému Okresnému úradu Vranov nad Topľou, Námestie slobody 5, Vranov nad Topľou, o preskúmanie zákonnosti rozhodnutia a postupu žalovaného zo dňa 14. októbra 2013 č. j. OU-VT-KO1-2013/C 131/2012/Le, Ur, na základe žaloby takto
r o z h o d o l :
Súd konanie z a s t a v u j e.
Žiaden z účastníkov n e m á právo na náhradu trov konania.
o d ô v o d n e n i e :
Žalobou doručenou súdu dňa 3.1.2014 sa žalobkyňa domáhala zrušenia rozhodnutia žalovaného zo dňa 14. októbra 2013 č. j. OU-VT-KO1-2013/C 131/2012/Le, Ur a vrátenia veci žalovanému na ďalšie konanie.
Súd uznesením zo dňa 26.2.2014 vyzval žalobkyňu na zaplatenie súdneho poplatku z návrhu na preskúmanie zákonnosti rozhodnutia orgánu verejnej správy na základe žaloby v lehote 10 dní od doručenia výzvy vo výške 70,- EUR podľa Položky 10 písm. a) Sadzobníka súdnych poplatkov zákona č. 71/1992 Zb. o súdnych poplatkoch a poplatku za výpis z registra trestov (ďalej len zákon o súdnych poplatkoch) s poučením, že ak nebude súdny poplatok v lehote zaplatený, súd konanie zastaví podľa § 10 ods. 1 zákona.
Uznesenie bolo doručené právnemu zástupcovi žalobkyne, ktorý ho prevzal dňa 13.3.2014.
Podľa § 5 ods. 1 písm. a) zákona o súdnych poplatkoch poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ.
Podľa 8 ods. 1 zákona o súdnych poplatkoch poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti.
Podľa § 10 ods. 1 zákona o súdnych poplatkoch ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Súd vyzve poplatníka na zaplatenie poplatku splatného podaním návrhu na začatie konania predtým, ako nariadi pojednávanie tak, aby lehota od zaplatenia poplatku do pojednávania, vydania platobného rozkazu a rozkazu na plnenie alebo rozhodnutia bez nariadenia pojednávania nebola dlhšia ako dva mesiace; túto lehotu môže predseda súdu z dôležitých dôvodov predĺžiť.
V tejto veci vznikla žalobkyni poplatková povinnosť podaním žaloby dňa 3.1.2014, kedy sa stal poplatok splatným.
Tento súdny poplatok nebol ani na výzvu súdu doposiaľ zaplatený, preto súd konanie zastavil.
O trovách konania rozhodol súd podľa § 146 ods. 1 písm. c) v spojení s § 246c ods. 1 O.s.p., lebo žiaden z účastníkov nemá právo na náhradu trov konania podľa jeho výsledku, ak konanie bolo zastavené.
Poučenie:
Proti tomuto uzneseniu je prípustné odvolanie do 15 dní odo dňa doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach.
V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

